Gedagte vir die dag: ’n Hart van suiwer goudFoto: pixabay.com “… sodat die egtheid van julle geloof getoets kan word. Julle geloof is baie kosbaarder as goud, goud wat vergaan. Selfs die suiwerheid van goud word met vuur getoets, en die egtheid van julle geloof moet ook getoets word, sodat dit lof en heerlikheid en eer waardig mag wees by die wederkoms van Jesus Christus.” (1 Petrus 1:7 – AFR83) Die Here se wil vir ons is om harte van suiwer goud te hê, harte met egtheid van geloof in Hom. Ons Vader het vanuit sy onvoorwaardelike liefde en groot ontferming aan ons die ewige lewe geskenk, deurdat Hy Jesus Christus vanuit die dood opgewek het. Deur die opstanding van Jesus Christus het ons ’n lewende hoop op die onverganklike. Hy wil hê dat ons identiteit in Hom gesetel moet wees, sodat ons in alle omstandighede in Hom ons sekerheid mag vind. Dit is waarom dit vir Hom so belangrik is dat ons egtheid van geloof moet hê. Ware geloof is ’n onwrikbare vertroue in Christus Jesus. Net soos goud gelouter word, moet ons geloof ook gelouter word. Beproewinge, uiteraard, is nooit aangenaam nie, maar nodig vir ons om ’n soliede karakter te bou. Ons werk nie óm daardie moeilikhede en tekortkominge nie, maar ons werk déúr dit! Soos die welbekende Winston Churchill eenmaal gesê het: “As jy deur hel moet gaan, hou net aan met gaan.” Daar is lig aan die einde van die tonnel. Moenie ’n tent in die middel van die donker dieptes gaan opslaan nie. Volhard en druk daardeur! Die uiteinde van die louteringsproses is die lewering van suiwer goud. Daardie egtheid van geloof is elke beproewing wat oor jou pad mag kom werd. Dié geloof wat jy in jou dra, is baie meer werd as al die goud en ander verwelklike dinge wat die wêreld jou kan bied. Pas dit op, koester dit, want daarin opgesluit is lewe in oorvloed. Die einddoel van ons geloof in Hom is ons saligheid. God, die Vader, het ons geroep om in Christus Jesus deel te hê aan sy ewige heerlikheid. Selfs te midde van swaarkrytye sal die Here ons bemoedig, versterk, oprig en onbeweegbaar maak. Solank as wat ons in Hom bly en Hy in ons, sal Hy self ons harte vul met blydskap wat nie in woorde uitgedruk kan word nie. Geskryf deur Alta Strauss Facebook | Instagram | [email protected]